text: X.
  Sed victoris Horatii gloria statim parricidio foedata est. Flentem, verba Flori sunt, spolia circa se sponsi quidem, sed hostis, sororent viderat. Hunc tam immaturum Virginis amorem ultus est ferro. Citavêre leges nefas, sed absolvit virtus parricidam, & facinus intra gloriam fuit. Neque aliter Livius; Recens meritum facto obstabat. Et paullò post; Absolverunt eum Romani admiratione potius virtutis, quàm jure caussae. Apud eundem pater Horatii pronuntiat, jure eum sororem occidisse. At graviter peccâsse eum judicabant Romani; & tamen ob rem paullo ante adeò praeclare gestam, absolvêre. Neque sane ab aequitate alienum est, in mitigandis aut remittendis reorum paenis, prioris eorundem meriti habere rationem.